text: [{"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000007", "text": "Pano Yesu ne bana bandi ba bwanga abaenda kungala dya ku Ngadilea. I kubwipi na Kweji 4, kadi mu madimi kemudi bisampo bya miseke. Bana ba bwanga pa kukwatwa nzala, kebapulula bisampo bya miseke kebadye. Ino i difuku dya Sabato, koku Bafadiseo batala byobalonga."}, {"text_idx": "#000008", "text": "Shi tuvuluke, kepaijije na padi pasaka Bayuda ba mu Yelusalema kwipaya Yesu na kumutopeka\u2019mba ujilulanga dya Sabato. Pano Bafadiseo abaiya monka na matope obatopeka bana ba bwanga, amba: \u201cTala! Bobe bana ba bwanga abalonga kintu kijidikwe kulonga mu dya Sabato.\u201d\u200b\u2014Mateo 12:2."}, {"text_idx": "#000009", "text": "Bafadiseo abanena\u2019mba kusela miseke ne kuvinga\u2019yo mu makasa i pamo na kwangula ne kupu\u0304la. (Divilu 34:21) Kasumalomo kabo pa byobya bitelwa bu mingilo ya mu dya Sabato kabedilengeja dikale bu kiselwa kile\u0304ma, ino adyo tamba ku ngalwilo difwaninwe kwikala dya nsangaji, dya kwikomeja ku mushipiditu. Ino Yesu pa kulombola pato\u0304ka mumweno wabo mubi, waleta bimfwa bilombola\u2019mba Yehova Leza kasakangapo bijila bya dya Sabato bilondwe uno muswelo."}, {"text_idx": "#000010", "text": "Kimfwa kimo kyaleta Yesu i kya Davida ne bantu bandi. Poba\u0304di na nzala ba\u0304endele ku kipema, ba\u0304dya mikate milambulwe. Ino mikate, shi ibatalulwa ku meso a Yehova ya\u0304di ipingakanibwa na mikate mipya, mikulu\u2019ya ya\u0304di ilamwa na babitobo amba badye\u2019yo. Ino mu kino kitatyi, Davida ne bantu bandi keba\u0304topekelwepo pa kudya\u2019yo.\u200b\u2014Levi 24:5-9; 1 Samwele 21:1-6."}, {"text_idx": "#000011", "text": "Yesu wanena mu kimfwa kya bubidi amba: \u201cLe kemwatangile mu Bijila\u2019mba mu mafuku a Sabato babitobo mu tempelo bajilulanga Sabato, ino abo ne kupya mambo mpika?\u201d Ukimba kunena\u2019mba nansha ke mu dya Sabato babitobo batapanga banyama ba kwela bitapwa ne kwingila mingilo mikwabo ya ku tempelo. Ebiya Yesu wanena\u2019mba: \u201cIno ami nemulombola\u2019mba kintu kitabukile tempelo bukata kidi pano.\u201d\u200b\u2014Mateo 12:5, 6; Umbadilo 28:9."}, {"text_idx": "#000012", "text": "Yesu wakokela monka milangwe pa Bisonekwa pa kulombola mulangwe wandi amba: \u201cShi mwaivwanije mushintulwila kino amba, \u2018Nsakanga lusa ke kitapwapo,\u2019 longa kemuponejepo bantu bakubulwa mambo.\u201d Wavuya na kunena\u2019mba: \u201cMwanda Mwana\u0304 muntu e Mfumwandya Sabato.\u201d Yesu wisambilanga pa kwiya kwandi mu Bulopwe bwa umbikalo wa ndoe wa myaka kanunu.\u200b\u2014Mateo 12:7, 8; Hosea 6:6."}, {"text_idx": "#000013", "text": "Bantu i basusuke kitatyi kilampe na mingilo ya bupika bwa Satana, na butapani ne mavita bivudile\u2019bi. Bine mu buludiki bwa Sabato mikatampe ya Kidishitu mukekala mwishile, mukekala kitatyi kya kuko\u0304kolokwa kyotusakilwa ne kyotwabila!"}, {"text_idx": "#000015", "text": "Le Bafadiseo abatopeka bana ba bwanga ba Yesu pa mwanda\u2019ka, ne mwanda?"}]